Martin Terras

**Martin Terras** (ka **Teras**; 6. november (vkj) / 18. november 1875 Põltsamaa – 13. detsember 1944 Põltsamaa) oli Eesti sõjaväelane (kolonel) ning omavalitsus- ja ühistegelane. VR I/3. Ta oli esimene valitud Põltsamaa linnapea.

## Hariduskäik
Martin Terras õppis Põltsamaa elementaarkoolis ja seejärel Aleksandrikoolis. Pärast Aleksandrikooli lõpetamist õppis ta kaks aastat Hugo Treffneri eragümnaasiumiis. Terras lõpetas 1900. aastal Vilniuse sõjakooli I järguga. 1914. aastal sooritas ta sisseastumiseksamid Intendatuuri Akadeemiasse, mis jäi aga peagi alanud Esimese maailmasõja tõttu lõpetamata.

## Teenistuskäik
Martin Terras astus vabatahtlikuna 1897. aasta juunis 101. Permi polku. Aasta hiljem ülendati ta alamohvitseriks.  Pärast Vilniuse sõjakooli lõpetamist teenis ta Vene keiserlikus armees. 1907. aastal sai temast suurtükiväe ohvitser; osales 1914–1917 Esimeses maailmasõjas. Alustas sõjateed Ida-Preisimaal ning sõdis peamiselt Poola ja Valgevene aladel.

Pärast Eesti kaitseväe moodustamist asus teenistusse Eestis. 21. novembril 1918 määrati ta suurtükiväe valitsuse ülemaks ja 19. jaanuaril 1919 suurtükiväe varustuse jaoskonna ülemaks. 16. märtsil 1919 nimetati Terras 3. Raske-Välisuurtükiväe Divisjoni ülemaks. Kui divisjon nimetati mõni aeg hiljem ümber 3. suurtükiväepolguks, siis asus ta juhtima seda. 1920. aasta aprillis toimunud demobilisatsiooni tulemusena arvati Martin Terras tagavaraväkke. Ta vabastati sõjaväeteenistusest 28. mail 1920 vanuse tõttu. 

## Poliitiline karjäär

Martin Terras kandideeris Eesti Rahvaerakonna kandidaadina Viljandimaa valimisringkonnas Riigikokku nii 1926.  kui ka 1926. aastal, kuid ei osutunud valituks. 

Martin Terras valiti 1923. aastal rahvaerakonna kandidaadina Põltsamaa alevivolikokku. 1926. aasta 30. juunil sai Põltsamaa linnaõigused ja alevivolikogu nimetati ümber linnavolikoguks.

Eesti Rahvaerakonna nimekirja esinumbrina kandideeris Terras 1926. aasta detsembris toimunud I Põltsamaa linnavolikogu valimistel. Rahvaerakond saavutas valimistel sotsialistide järel teise koha. Linnapea valimiste esimeses voorus 10. jaanuaril jagunesid hääled sotsialistide kandidaadi Hans Rebase ja Terrase vahel võrdselt. Samas välja kuulutatud järgmine istung, mis pidi toimuma 17. jaanuaril jäi ära, kuna ootamatult suri südamerabandusse linnavolinik Elmar Parikas. Martin Terras valiti linnapeaks kolmandal katsel, avalikul istungil, mis toimus 24. jaanuaril 1927. Sellega sai temast esimene valitud Põltsamaa linnapea.

Linnapeana on teda iseloomustatud kui iseloomult pehmet, suurt rahuarmastajat ja  õiguse eest seisjat. Samuti on tema kohta öeldud, et tegemist on tagasihoidliku ent kindla mehega. Tema linnapeaks oleku ajal käisid elavad arutelud raudtee rajamisest Põltsamaale, jagati välja rohkelt eramukrunte ja korrastati tänavaid.

Martin Terras kandideeris Põltsamaa linnavolikokku majaomanike, krundirentnike ja eraomanduse pooldajate nimekirjas ka 1929. aasta detsembris toimunud valimistel , kuid ei osutunud valituks.

## Ühiskondlik tegevus

Martin Terras kuulus Demobiliseeritud Sõjaväelaste Liidu (EDSL) Põltsamaa osakonna juhatusse,  oli Vigastatud Sõjameeste Ühingu auesimees ja keskkomitee liige , Põltsamaa Ühispanga nõukogu liige, Põltsamaa Majandusühingu ja Põltsamaa Tuletõrjeseltsi aktiivne liige ja president. Samuti oli ta 19. novembril 1933 moodustatud Eesti Vabadussõjalaste Liidu Põltsamaa osakonna esimees. 1944. aastal alguses kuulus Martin Terras ka Põltsamaa Eesti Põllumeeste Seltsi juhatusse.

## Tunnustus
* 3. järgu Püha Stanislavi orden
* 3. järgu Püha Anna orden mõõkade ja lindiga
* 2. järgu Püha Stanislavi orden mõõkadega
* 2. järgu Püha Anna orden
* Eesti Vabadussõja mälestusmärk
* Vabadusristi I liigi 3. järk (1925)
* Vabadussõjas vastutaval kohal osalenud kaitseväelasetele Riigikogu otsusega välja antud ühekordne autasu 150 000 marka 
* tasuta maa normaaltalu mõõdus panuse eest Vabadussõjas (1925)
* Põltsamaa Tuletõrje Ühingu hoolsusmedal (1942)

## Haua korrastamine

Martin Terras suri 69-aastaselt 13. detsembril 1944 vähki. Ta maeti Põltsamaa linnakalmistule oma esimese abikaasa Elisabethi (Elisaveta) kõrvale, kes oli surnud 14. märtsil 1940. Hiljem on samale platsile tõenäoliselt maetud ka mehe teine abikaasa Maria. 

Kuna mõlemad abielud olid lastetud, jäi haud hiljem hooldamata ja vajus unustusse. 1995. aasta sügisel kirjutas Viljandi Muuseumi direktor Jaak Pihlak ajalehes Sakala, et Terrase haud on jäljetult kadunud.

Hiljem selgus, et haua asukohta teadis Magda Epro. Haud korrastati ja 2000. aastal tähistati selle juures Terrase 125. sünniaastapäeva. Põltsamaa linna 75. aastapäevaks paigaldati Põltsamaa linnavalitsuse eestvõttel Martin Terrase hauale graniidist hauakivi. Hauatähis avati 27. mail 2001, selle õnnistas kirikuõpetaja Rein Schihalejev.

## Viited

## Välislingid
*Eesti ohvitserid 1918-1940